CELEX: 32015D1499
Language: el
Date: 2015-09-03 00:00:00
Title: Εκτελεστική απόφαση (EE) 2015/1499 της Επιτροπής, της 3ης Σεπτεμβρίου 2015, σχετικά με την έγκριση παρέκκλισης την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό C(2015) 6058]

8.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 234/10
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/1499 ΤΗΣ ΕΠΙΤΡΟΠΉΣ
   της 3ης Σεπτεμβρίου 2015
   σχετικά με την έγκριση παρέκκλισης την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   
      
         [κοινοποιηθείσα υπό τον αριθμό C(2015) 6058]
      
   
   (Το κείμενο στην ολλανδική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III σημείο 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που πρόκειται να διασπαρεί ετησίως σε κράτος μέλος ανά εκτάριο, διαφέρει από τις καθοριζόμενες στο παράρτημα III σημείο 2 δεύτερο εδάφιο πρώτη πρόταση και στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλες ανάγκες αζώτου.
            
         
               (2)
            
            
               Στις 29 Ιουλίου 2011 η Επιτροπή εξέδωσε την εκτελεστική απόφαση 2011/489/ΕΕ (2), που επιτρέπει στο Βέλγιο να αδειοδοτεί την περιφέρεια της Φλάνδρας, υπό ορισμένες προϋποθέσεις, για την εφαρμογή έως 250 kg αζώτου ζωικής κοπριάς ανά εκτάριο ετησίως σε αγροτεμάχια καλλιεργούμενα με χόρτο και με αραβόσιτο με επίσπορη καλλιέργεια χόρτου, με κομμένο χόρτο ακολουθούμενο από αραβόσιτο και με θερισμένη σίκαλη ακολουθούμενη από αραβόσιτο και έως 200 kg αζώτου ζωικής κοπριάς ανά εκτάριο ετησίως σε αγροτεμάχια καλλιεργούμενα με χειμερινό σίτο και τριτικάλ ακολουθούμενο από δευτερεύουσα καλλιέργεια, και με ζαχαρότευτλα ή κτηνοτροφικά τεύτλα.
            
         
               (3)
            
            
               Η ισχύς της παρέκκλισης που εγκρίθηκε με την εκτελεστική απόφαση 2011/489/ΕΕ και αφορούσε περίπου 2 970 γεωργούς και 82 820 εκτάρια γης έληξε στις 31 Δεκεμβρίου 2014.
            
         
               (4)
            
            
               Στις 7 Απριλίου 2015, το Βέλγιο υπέβαλε στην Επιτροπή αίτηση ανανέωσης της παρέκκλισης για την περιφέρεια της Φλάνδρας, βάσει του παραρτήματος III σημείο 2 τρίτο εδάφιο της οδηγίας 91/676/ΕΟΚ.
            
         
               (5)
            
            
               Η αιτούμενη παρέκκλιση αφορά την πρόθεση του Βελγίου να επιτρέψει στη Φλάνδρα, σε συγκεκριμένες γεωργικές εκμεταλλεύσεις, τη διασπορά έως 250 kg αζώτου κοπριάς ζώων βοσκής και επεξεργασμένης κοπριάς χοίρων ανά εκτάριο ετησίως σε αγροτεμάχια με καλλιέργειες χόρτου, χόρτου αναμεμειγμένου με τριφύλλι και αραβοσίτου με επίσπορη καλλιέργεια χόρτου και κομμένου χόρτου ή θερισμένης σίκαλης ακολουθούμενες από αραβόσιτο και έως 200 kg αζώτου ζωικής κοπριάς και επεξεργασμένης κοπριάς χοίρων ανά εκτάριο ετησίως σε αγροτεμάχια με καλλιέργειες χειμερινού σίτου ή τριτικάλ, ακολουθούμενες από δευτερεύουσες (ενδιάμεσες) καλλιέργειες, και τεύτλων.
            
         
               (6)
            
            
               Οι πληροφορίες που υπέβαλε το Βέλγιο στο πλαίσιο της παρέκκλισης που χορηγήθηκε με την εκτελεστική απόφαση 2011/489/ΕΕ αναφέρουν ότι η παρέκκλιση δεν οδήγησε σε επιδείνωση της ποιότητας των υδάτων. Η έκθεση της Επιτροπής προς το Συμβούλιο και το Ευρωπαϊκό Κοινοβούλιο για την εφαρμογή της οδηγίας 91/676/ΕΟΚ για την προστασία των υδάτων από τη νιτρορρύπανση γεωργικής προέλευσης, η οποία βασίζεται στις εκθέσεις που υπέβαλαν τα κράτη μέλη για την περίοδο 2008 έως 2011 (3), δείχνει ότι στην περιφέρεια της Φλάνδρας περίπου στο 78 % των σταθμών παρακολούθησης των υπόγειων υδάτων, η μέση συγκέντρωση νιτρικών είναι χαμηλότερη από 50 mg/l, ενώ στο 63 % των σταθμών παρακολούθησης η μέση συγκέντρωση νιτρικών είναι χαμηλότερη από 25 mg/l. Τα στοιχεία από την παρακολούθηση δείχνουν πτωτική τάση όσον αφορά τις συγκεντρώσεις νιτρικών σε σύγκριση με την προηγούμενη περίοδο αναφοράς (2004 έως 2007). Για τα επιφανειακά ύδατα, το 93 % των σταθμών παρακολούθησης παρουσιάζουν μέση συγκέντρωση νιτρικών χαμηλότερη από 50 mg/l, ενώ το 70 % των σταθμών παρακολούθησης παρουσιάζουν μέση συγκέντρωση νιτρικών χαμηλότερη από 25 mg/l. Η πλειονότητα των σταθμών παρακολούθησης για τα επιφανειακά ύδατα παρουσιάζει πτωτική τάση όσον αφορά τις συγκεντρώσεις νιτρικών. Για την περίοδο αναφοράς 2008 έως 2011, περίπου το 80 % των ποταμών και όλα τα μεταβατικά ύδατα χαρακτηρίστηκαν ως ευτροφικά ή υπερτροφικά.
            
         
               (7)
            
            
               Η Φλάνδρα έχει θεσπίσει τους ακόλουθους στόχους όσον αφορά την ποιότητα των υδάτων κατά την περίοδο προγράμματος δράσης 2015-2018. Για τα επιφανειακά ύδατα στο 95 % των σημείων του δικτύου γεωργικής παρακολούθησης θα πρέπει να επιτευχθεί συγκέντρωση νιτρικών κάτω από 50 mg ανά λίτρο· για τα υπόγεια ύδατα μικρού βάθους που ανανεώνονται με βραδύτερους ρυθμούς, η μέση συγκέντρωση νιτρικών θα πρέπει να μειωθεί κατά 20 % σε σχέση με τη μέση τιμή του 2010, δηλαδή 40 mg νιτρικών ανά λίτρο· στις ομοιογενείς υδρολογικές ζώνες, όπου οι συγκεντρώσεις νιτρικών στα υπόγεια ύδατα μικρού βάθους είναι — κατά μέσον όρο — υψηλότερες των 50 mg ανά λίτρο, η μέση συγκέντρωση νιτρικών στα ύδατα αυτά θα πρέπει να μειωθούν κατά 5 mg νιτρικών ανά λίτρο.
            
         
               (8)
            
            
               Για να επιτύχει τους στόχους αυτούς, η Φλάνδρα κατάρτισε ενισχυμένο πρόγραμμα δράσης για την περίοδο 2015 έως 2018. Στο τέλος του χειμώνα 2016-2017 θα διεξαχθεί επανεξέταση της πολιτικής, με βάση ποια πιθανά περαιτέρω ενισχυμένα μέτρα θα πρέπει να ληφθούν προκειμένου να διασφαλιστεί η επίτευξη των στόχων για την ποιότητα των υδάτων. Η νομοθεσία για τη μεταφορά της οδηγίας 91/676/ΕΟΚ στην περιφέρεια της Φλάνδρας, ήτοι το «Διάταγμα για την προστασία των υδάτων από τη νιτρορρύπανση γεωργικής προέλευσης» (4) (εφεξής διάταγμα για τη λίπανση με κοπριά) τροποποιήθηκε (5) σύμφωνα με το πρόγραμμα δράσης της περιόδου 2015 — 2018 στις 12 Ιουνίου 2015 και εφαρμόζεται σε συνδυασμό με την παρούσα απόφαση.
            
         
               (9)
            
            
               Το διάταγμα για τη λίπανση με κοπριά εφαρμόζεται στο σύνολο του εδάφους της περιφέρειας της Φλάνδρας.
            
         
               (10)
            
            
               Το διάταγμα για τη λίπανση με κοπριά επιβάλλει περιορισμούς για τη διασπορά τόσο του αζώτου όσο και του φωσφόρου.
            
         
               (11)
            
            
               Από τα δικαιολογητικά που υπέβαλε το Βέλγιο σχετικά με την περιφέρεια της Φλάνδρας προκύπτει ότι οι προτεινόμενες ποσότητες των 250 και 200 kg αζώτου ζωικής κοπριάς ανά εκτάριο ετησίως αιτιολογούνται με αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
            
         
               (12)
            
            
               Τα στοιχεία που διαβιβάστηκαν από το Βέλγιο για την περιφέρεια της Φλάνδρας για την περίοδο 2008-2011 δείχνουν αύξηση του αριθμού των χοίρων κατά 4,4 % σε σύγκριση με την περίοδο 2004-2007. Τα τελευταία διαθέσιμα αριθμητικά στοιχεία για το 2012 και 2013 δείχνουν μια πιο συγκρατημένη αύξηση του αριθμού των χοίρων κατά 2,6 %. Ο αριθμός των πουλερικών δείχνει μείωση κατά 13,2 % από το 2004 έως το 2008, ακολουθούμενη από αύξηση κατά 20,8 %. Ο αριθμός των βοοειδών παρέμεινε σταθερός. Για να αποφευχθεί το ενδεχόμενο εντατικοποίησης της κτηνοτροφίας από την εφαρμογή της αιτούμενης παρέκκλισης, οι αρμόδιες αρχές θα πρέπει να μεριμνήσουν για τον περιορισμό του αριθμού των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά.
            
         
               (13)
            
            
               Η χρήση αζώτου από ζωική κοπριά κατά την περίοδο 2008-2011 εμφάνισε μείωση 15 % σε σύγκριση με την περίοδο 2004-2007. Κατά τη διάρκεια του τρίτου προγράμματος δράσης (2007 έως 2010), η χρήση αζώτου από ζωική κοπριά παρέμεινε στάσιμη στους περίπου 101 χιλιάδες τόνους ετησίως. Κατά τη διάρκεια του τέταρτου προγράμματος δράσης, παρατηρήθηκε περαιτέρω μείωση στη χρήση αζώτου από ζωική κοπριά, στους 94,5 χιλιάδες τόνους το 2013. Κατά την περίοδο αναφοράς 2008 έως 2011, η χρήση ανόργανου αζώτου σημείωσε αύξηση κατά 4 % σε σύγκριση με την περίοδο 2004-2007. Τα τελευταία διαθέσιμα στοιχεία για το 2012 και 2013 δείχνουν ότι η χρήση του ανόργανου αζώτου σταθεροποιήθηκε στους 39 χιλιάδες τόνους.
            
         
               (14)
            
            
               Μετά την εξέταση της αίτησης, κρίνεται ότι οι προτεινόμενες ποσότητες των 250 και 200 kg αντιστοίχως ανά εκτάριο ετησίως αζώτου κοπριάς ζώων βοσκής και επεξεργασμένης κοπριάς χοίρων δεν θα διακυβεύσουν την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι επιπλέον των ενισχυμένων μέτρων που έχουν ληφθεί στο πλαίσιο του προγράμματος δράσης της περιόδου 2015 έως 2018.
            
         
               (15)
            
            
               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (6) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών, με σκοπό την επίτευξη καλής κατάστασης των συστημάτων υδάτων της Ευρώπης το αργότερο μέχρι το 2015. Η μείωση των θρεπτικών ουσιών αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται με την επιφύλαξη των διατάξεων της οδηγίας 2000/60/ΕΚ και δεν αποκλείει ότι, ενδεχομένως, θα χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από αυτήν.
            
         
               (16)
            
            
               Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (7) καθορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης και των πολιτικών ή δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των στοιχείων, το Βέλγιο, κατά τη συλλογή των αναγκαίων δεδομένων στα πλαίσια της παρούσας απόφασης θα πρέπει, όπου ενδείκνυται, να χρησιμοποιεί τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου που θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (8).
            
         
               (17)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Βέλγιο, εξ ονόματος της περιφέρειας της Φλάνδρας, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στο παράρτημα III σημείο 2 δεύτερο εδάφιο πρώτη πρόταση και στοιχείο α) της οδηγίας 91/676/ΕΟΚ, δυνάμει των όρων που προβλέπονται στα άρθρα 4 έως 12.
   Άρθρο 2
   Πεδίο εφαρμογής
   Η παρούσα απόφαση εφαρμόζεται μεμονωμένα και υπό τους όρους των άρθρων 4 έως 7, σε συγκεκριμένα αγροτεμάχια ενός αγροκτήματος που καλύπτονται από καλλιέργειες με μεγάλες ανάγκες αζώτου και με παρατεταμένες καλλιεργητικές περιόδους.
   Άρθρο 3
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «εκμεταλλεύσεις»: αγροκτήματα με ή χωρίς κτηνοτροφική δραστηριότητα·
   β)   «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
   γ)   «βοσκότοποι»: οι μόνιμοι ή προσωρινοί βοσκότοποι (κατά γενικό κανόνα, οι προσωρινοί παραμένουν για χρονικό διάστημα μικρότερο των τεσσάρων ετών)·
   δ)   «καλλιέργειες με μεγάλες ανάγκες αζώτου και παρατεταμένες καλλιεργητικές περιόδους»: 
   
               i)
            
            
               βοσκότοποι·
            
         
               ii)
            
            
               βοσκότοποι που περιέχουν λιγότερο από 50 % τριφύλλι·
            
         
               iii)
            
            
               αραβόσιτος στον οποίο, πριν ή μετά τη συγκομιδή, σπέρνεται χόρτο που έχει θεριστεί και απομακρυνθεί από τον αγρό ως δευτερεύουσα καλλιέργεια·
            
         
               iv)
            
            
               κομμένο χόρτο ή θερισμένη σίκαλη με ακόλουθη καλλιέργεια αραβοσίτου·
            
         
               v)
            
            
               χειμερινός σίτος ή τριτικάλ, ακολουθούμενος από δευτερεύουσες (ενδιάμεσες) καλλιέργειες·
            
         
               vi)
            
            
               ζαχαρότευτλα ή κτηνοτροφικά τεύτλα·
            
         ε)   «ζώα ελεύθερης βοσκής»: βοοειδή (εξαιρουμένων των μόσχων κρεατοπαραγωγής), αιγοπρόβατα και άλογα·
   στ)   «επεξεργασία κοπριάς»: διαχωρισμός της κοπριάς χοίρων σε δύο κλάσματα, ένα στερεό και ένα υγρό, με σκοπό τη βελτίωση της διασποράς στο έδαφος, καθώς και της ανάκτησης αζώτου και φωσφόρου·
   ζ)   «επεξεργασμένη κοπριά»: το υγρό κλάσμα που προκύπτει από την επεξεργασία της κοπριάς·
   η)   «λύματα χαμηλής περιεκτικότητας σε άζωτο και φωσφορικά»: επεξεργασμένη κοπριά με μέγιστη περιεκτικότητα σε άζωτο 1 kg ανά τόνο λυμάτων και μέγιστη περιεκτικότητα σε φωσφορικά 1 kg ανά τόνο λυμάτων·
   θ)   «εδαφική κατατομή»: το στρώμα εδάφους κάτω από την επιφάνειά του μέχρι βάθους 0,90 μέτρων, εκτός εάν το μέσο βάθος της ανώτερης στάθμης του υδροφόρου ορίζοντα είναι μικρότερο· στην τελευταία περίπτωση η κατατομή λαμβάνεται μέχρι το μέσο βάθος της ανώτερης στάθμης του υδροφόρου ορίζοντα.
   Άρθρο 4
   Ετήσια αίτηση και ανάληψη δέσμευσης
   1.   Οι γεωργοί που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν αίτηση στις αρμόδιες αρχές σε ετήσια βάση, το αργότερο έως τις 15 Φεβρουαρίου. Η ετήσια αίτηση για το έτος 2015 πρέπει να υποβληθεί το αργότερο έως τις 31 Ιουλίου.
   2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, οι γεωργοί δεσμεύονται εγγράφως να τηρήσουν τους όρους των άρθρων 5, 6 και 7.
   Άρθρο 5
   Επεξεργασία της κοπριάς
   1.   Οι αρμόδιες αρχές εξασφαλίζουν ότι το στερεό κλάσμα που προκύπτει από την επεξεργασία της κοπριάς παραδίδεται σε εγκεκριμένες εγκαταστάσεις ανακύκλωσης, με σκοπό τη μείωση των οσμών και άλλων εκπομπών, τη βελτίωση των αγρονομικών και των σχετικών με την υγιεινή ιδιοτήτων, τη διευκόλυνση των χειρισμών, καθώς και τη βελτίωση της ανάκτησης αζώτου και φωσφορικών.
   2.   Οι επωφελούμενοι από την παρέκκλιση γεωργοί που προβαίνουν σε επεξεργασία κοπριάς υποβάλλουν ετησίως στις αρμόδιες αρχές στοιχεία σχετικά με την ποσότητα κοπριάς που προωθήθηκε για επεξεργασία, την ποσότητα και τον προορισμό του στερεού κλάσματος και της επεξεργασμένης κοπριάς και την περιεκτικότητά τους σε άζωτο και φωσφόρο.
   3.   Οι αρμόδιες αρχές ορίζουν και επικαιροποιούν τις αναγνωρισμένες μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση.
   4.   Οι αρμόδιες αρχές εξασφαλίζουν ότι η αμμωνία και οι άλλες εκπομπές από την επεξεργασία της κοπριάς συλλέγονται και υποβάλλονται σε κατεργασία, με σκοπό τη μείωση των περιβαλλοντικών επιπτώσεων και οχλήσεων από τις εγκαταστάσεις που προκαλούν υψηλότερα επίπεδα εκπομπών από την κατάσταση αναφοράς, δηλαδή την αποθήκευση και διασπορά μη επεξεργασμένης ζωικής κοπριάς.
   Για τον σκοπό αυτό οι αρμόδιες αρχές εξασφαλίζουν ότι καταρτίζεται και επικαιροποιείται, σε τακτική βάση, μητρώο των εγκαταστάσεων των οποίων οι εκπομπές χρειάζονται κατεργασία.
   Άρθρο 6
   Διασπορά κοπριάς και άλλων λιπασμάτων
   1.   Με την επιφύλαξη των όρων των παραγράφων 2 έως 12, η ποσότητα κοπριάς ζώων βοσκής, επεξεργασμένης κοπριάς και λυμάτων χαμηλής περιεκτικότητας σε άζωτο και φωσφορικά που διασπείρεται ετησίως σε καλυπτόμενα από παρέκκλιση αγροτεμάχια, συμπεριλαμβανομένης της διασποράς από τα ίδια τα ζώα, δεν υπερβαίνει καμία από τις ακόλουθες τιμές:
   
               α)
            
            
               και τα 250 kg ανά εκτάριο ετησίως σε αγροτεμάχια καλλιεργούμενα με:
               
                           i)
                        
                        
                           χόρτο και αραβόσιτο με επίσπορη καλλιέργεια χόρτου·
                        
                     
                           ii)
                        
                        
                           κομμένο χόρτο ακολουθούμενο από αραβόσιτο·
                        
                     
                           iii)
                        
                        
                           θερισμένη σίκαλη ακολουθούμενη από αραβόσιτο·
                        
                     
                           iv)
                        
                        
                           βοσκότοποι που περιέχουν λιγότερο από 50 % τριφύλλι·
                        
                     
         
               β)
            
            
               και τα 200 kg ανά εκτάριο ετησίως σε αγροτεμάχια καλλιεργούμενα με:
               
                           i)
                        
                        
                           χειμερινό σίτο ακολουθούμενο από δευτερεύουσα (ενδιάμεση) καλλιέργεια·
                        
                     
                           ii)
                        
                        
                           τριτικάλ ακολουθούμενο από δευτερεύουσα (ενδιάμεση) καλλιέργεια·
                        
                     
                           iii)
                        
                        
                           ζαχαρότευτλα ή κτηνοτροφικά τεύτλα.
                        
                     
         2.   Επεξεργασμένη κοπριά, η οποία δεν μπορεί να θεωρηθεί ως λύματα χαμηλής περιεκτικότητας σε άζωτο και φωσφορικά, επιτρέπεται να διασπείρεται σε καλυπτόμενα από παρέκκλιση αγροτεμάχια μόνον εφόσον η αναλογία αζώτου προς φωσφορικά (N/P2O5) στην εν λόγω κοπριά είναι τουλάχιστον 3,3.
   3.   Η διασπορά λυμάτων χαμηλής περιεκτικότητας σε άζωτο και φωσφορικά περιορίζεται σε 15 τόνους ανά εκτάριο κατ' ανώτατο όριο.
   4.   Η συνολική εισροή αζώτου και φωσφορικών πρέπει να είναι σύμφωνη με τη ζήτηση θρεπτικών στοιχείων από τις υπό εξέταση καλλιέργειες, πρέπει δε να λαμβάνεται υπόψη η προσφορά από το έδαφος και η οφειλόμενη στην επεξεργασία αυξημένη διαθεσιμότητα αζώτου κοπριάς. Εν πάση περιπτώσει, απαγορεύεται να υπερβαίνουν για όλες τις καλλιέργειες τα πρότυπα μέγιστης εφαρμογής αζώτου και φωσφορικών, όπως ορίζονται στο πρόγραμμα δράσης.
   5.   Φωσφορούχα χημικά λιπάσματα δεν πρέπει να χρησιμοποιούνται στα καλυπτόμενα από παρέκκλιση αγροτεμάχια.
   6.   Για κάθε εκμετάλλευση τηρείται σχέδιο λίπανσης, στο οποίο περιγράφονται, για το σύνολο της έκτασής της, η αμειψισπορά και η προγραμματισμένη διασπορά κοπριάς, καθώς και νιτρικών και φωσφορικών λιπασμάτων. Το σχέδιο αυτό είναι διαθέσιμο στην εκμετάλλευση το αργότερο την 15η Φεβρουαρίου κάθε ημερολογιακού έτους.
   Το σχέδιο λίπανσης περιλαμβάνει τα ακόλουθα:
   
               α)
            
            
               τον αριθμό των ζώων και περιγραφή του συστήματος σταβλισμού και αποθήκευσης, στην οποία συμπεριλαμβάνεται η χωρητικότητα των διαθέσιμων χώρων αποθήκευσης κοπριάς·
            
         
               β)
            
            
               υπολογισμό του αζώτου κοπριάς (μείον τις απώλειες σταβλισμού και αποθήκευσης) και του φωσφόρου κοπριάς που παράγονται στη γεωργική εκμετάλλευση·
            
         
               γ)
            
            
               περιγραφή της επεξεργασίας της κοπριάς και των αναμενόμενων χαρακτηριστικών της επεξεργασμένης κοπριάς·
            
         
               δ)
            
            
               την ποσότητα, το είδος και τα χαρακτηριστικά της κοπριάς που παραδίδεται εκτός της εκμετάλλευσης ή εντός της εκμετάλλευσης·
            
         
               ε)
            
            
               την αμειψισπορά και την έκταση, σε εκτάρια, των αγροτεμαχίων με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και των αγροτεμαχίων με άλλες καλλιέργειες·
            
         
               στ)
            
            
               τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
            
         
               ζ)
            
            
               υπολογισμό του αζώτου και του φωσφόρου κοπριάς που θα διασπαρούν σε κάθε αγροτεμάχιο·
            
         
               η)
            
            
               υπολογισμό του αζώτου και του φωσφόρου χημικών και άλλων λιπασμάτων που θα διασπαρούν σε κάθε αγροτεμάχιο·
            
         
               θ)
            
            
               υπολογισμούς για την αξιολόγηση της συμμόρφωσης με τα επίπεδα προσθήκης αζώτου και φωσφόρου.
            
         Τα σχέδια λίπανσης αναθεωρούνται το αργότερο επτά ημέρες έπειτα από οιαδήποτε αλλαγή στις γεωργικές πρακτικές, ώστε να εξασφαλίζεται η εναρμόνιση των σχεδίων και των εφαρμοζόμενων γεωργικών πρακτικών.
   7.   Κάθε εκμετάλλευση τηρεί λογαριασμούς λιπασμάτων· οι εν λόγω λογαριασμοί υποβάλλονται στις αρμόδιες αρχές για κάθε ημερολογιακό έτος πριν τις 15 Μαρτίου του επόμενου ημερολογιακού έτους.
   8.   Ο λογαριασμός λίπανσης περιλαμβάνει τα ακόλουθα:
   
               α)
            
            
               τις καλλιεργούμενες εκτάσεις·
            
         
               β)
            
            
               τον αριθμό και τα είδη του ζωικού κεφαλαίου·
            
         
               γ)
            
            
               την παραγωγή κοπριάς ανά ζώο·
            
         
               δ)
            
            
               την ποσότητα των λιπασμάτων που εισάγει η εκμετάλλευση·
            
         
               ε)
            
            
               την ποσότητα της κοπριάς που εξέρχεται από την εκμετάλλευση και τον παραλήπτη της.
            
         9.   Για κάθε εκμετάλλευση που επωφελείται από την παρέκκλιση, διατίθενται αποτελέσματα ανάλυσης αζώτου και φωσφόρου στο έδαφος.
   Εκτελείται δειγματοληψία και ανάλυση φωσφόρου και αζώτου το αργότερο την 31η Μαΐου και τουλάχιστον ανά τετραετία, για κάθε έκταση της εκμετάλλευσης που είναι ομοιογενής ως προς την αμειψισπορά και τα χαρακτηριστικά του εδάφους.
   Απαιτείται τουλάχιστον μία ανάλυση ανά πέντε εκτάρια καλλιεργούμενης έκτασης.
   10.   Οι συγκεντρώσεις νιτρικών στην εδαφική κατατομή μετρώνται ετησίως, το φθινόπωρο και το αργότερο στις 15 Νοεμβρίου, τουλάχιστον στο 6 % του συνόλου των καλυπτόμενων από την παρέκκλιση αγροτεμαχίων και στο 1 % των άλλων αγροτεμαχίων που χρησιμοποιούνται από εκμεταλλεύσεις για τις οποίες έχει εγκριθεί παρέκκλιση, ούτως ώστε να καλύπτεται τουλάχιστον το 85 % των εκμεταλλεύσεων αυτών. Απαιτούνται τουλάχιστον τρία αντιπροσωπευτικά δείγματα τριών διαφορετικών εδαφικών στρωμάτων της εδαφικής κατατομής ανά 2 εκτάρια γης.
   11.   Μεταξύ 1ης Σεπτεμβρίου και 15ης Φεβρουαρίου του επόμενου έτους δεν διασπείρονται στα καλυπτόμενα από παρέκκλιση αγροτεμάχια κοπριά, επεξεργασμένη κοπριά ή λύματα χαμηλής περιεκτικότητας σε άζωτο και φωσφορικά με περιεκτικότητα σε ολικό άζωτο μεγαλύτερη από 0,60 kg ανά τόνο, ούτε χημικά και άλλα λιπάσματα.
   12.   Τουλάχιστον δύο τρίτα της ποσότητας αζώτου κοπριάς, εξαιρουμένου του αζώτου κοπριάς ζώων βοσκής, διασπείρονται πριν από τις 1 Ιουνίου εκάστου έτους.
   Άρθρο 7
   Διαχείριση γης
   Οι γεωργοί στους οποίους έχει χορηγηθεί χωριστή παρέκκλιση εφαρμόζουν τα εξής μέτρα:
   
               α)
            
            
               οι βοσκότοποι οργώνονται την άνοιξη, ανεξάρτητα από το είδος του εδάφους, με εξαίρεση τα αργιλώδη εδάφη·
            
         
               β)
            
            
               βοσκότοποι σε αργιλώδη εδάφη οργώνονται πριν από τις 15 Σεπτεμβρίου·
            
         
               γ)
            
            
               στα καλυπτόμενα από παρέκκλιση αγροτεμάχια δεν περιλαμβάνουν όσπρια ή άλλα φυτά που δεσμεύουν το ατμοσφαιρικό άζωτο. Αυτό, ωστόσο, δεν ισχύει για το τριφύλλι σε βοσκοτόπια όπου η παρουσία του είναι χαμηλότερη από 50 %·
            
         
               δ)
            
            
               σπέρνονται καλλιέργειες με μεγάλες ανάγκες αζώτου στα βοσκοτόπια 2 εβδομάδες μετά το όργωμα του γρασιδιού, στη διάρκεια δε του έτους κατά το οποίο οργώνονται οι μόνιμοι λειμώνες δεν διασπείρονται λιπάσματα·
            
         
               ε)
            
            
               οι δευτερεύουσες καλλιέργειες σπέρνονται 2 εβδομάδες μετά τη συγκομιδή του χειμερινού σίτου και το αργότερο στις 10 Σεπτεμβρίου·
            
         
               στ)
            
            
               οι δευτερεύουσες καλλιέργειες δεν οργώνονται πριν από τις 15 Φεβρουαρίου, ούτως ώστε να εξασφαλίζεται μόνιμη φυτική κάλυψη της αρόσιμης γης και με τον τρόπο αυτό να αντισταθμίζονται οι φθινοπωρινές απώλειες αζώτου του υπεδάφους και να περιορίζονται οι χειμερινές απώλειες.
            
         Άρθρο 8
   Άλλα μέτρα
   Οι αρμόδιες αρχές μεριμνούν ώστε οι παρεκκλίσεις που εγκρίνονται για τη διασπορά επεξεργασμένης κοπριάς να είναι συμβατές με τη δυναμικότητα των εγκεκριμένων εγκαταστάσεων επεξεργασίας κοπριάς και μεταποίησης του στερεού κλάσματος.
   Η παρούσα παρέκκλιση εφαρμόζεται με την επιφύλαξη των μέτρων που απαιτούνται για τη συμμόρφωση με την περιβαλλοντική ενωσιακή νομοθεσία.
   Άρθρο 9
   Μέτρα για την παραγωγή και μεταφορά της κοπριάς
   1.   Οι αρμόδιες αρχές εξασφαλίζουν την τήρηση του περιορισμού όσον αφορά τον αριθμό των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά.
   2.   Οι αρμόδιες αρχές μεριμνούν ώστε όλες οι μεταφορές κοπριάς από διαπιστευμένους μεταφορείς να καταγράφονται με γεωγραφικά συστήματα εντοπισμού θέσης.
   3.   Οι αρμόδιες αρχές μεριμνούν ώστε πριν από κάθε μεταφορά να προσδιορίζεται η σύνθεση της κοπριάς και συγκεκριμένα η συγκέντρωση του αζώτου και του φωσφόρου. Δείγματα κοπριάς αναλύονται από αναγνωρισμένα εργαστήρια και τα αποτελέσματα των αναλύσεων κοινοποιούνται στις αρμόδιες αρχές και στον γεωργό στον οποίο παραδίδεται η κοπριά.
   4.   Οι αρμόδιες αρχές μεριμνούν ώστε να είναι διαθέσιμο, κατά τη διάρκεια της μεταφοράς, έγγραφο στο οποίο αναγράφεται η ποσότητα της μεταφερόμενης κοπριάς και η περιεκτικότητά της σε άζωτο και φωσφόρο.
   Άρθρο 10
   Παρακολούθηση
   1.   Η αρμόδια αρχή μεριμνά για τη σχεδίαση και ετήσια ενημέρωση χαρτών, όπου εμφαίνεται το ποσοστό των εκμεταλλεύσεων, ο αριθμός των αγροτεμαχίων, το ποσοστό των ζώων και γεωργικών γαιών και οι τοπικές χρήσεις γης που καλύπτονται από ατομικές παρεκκλίσεις σε κάθε δήμο/κοινότητα.
   Η αρμόδια αρχή συλλέγει και ενημερώνει ετησίως τα στοιχεία σχετικά με την αμειψισπορά και τις γεωργικές πρακτικές που καλύπτονται από ατομικές παρεκκλίσεις.
   2.   Διατηρείται σε λειτουργία το δίκτυο παρακολούθησης για τη λήψη δειγμάτων των επιφανειακών και των μικρού βάθους υπογείων υδάτων που αναφέρεται στο άρθρο 10 παράγραφος 2 της απόφασης 2008/64/ΕΚ της Επιτροπής (9), με σκοπό την εκτίμηση των επιπτώσεων της παρέκκλισης στην ποιότητα των υδάτων. Το δίκτυο παρακολούθησης θα περιλαμβάνει μετρήσεις νιτρικών και φωσφορικών στους ποταμούς που απορρέουν στη Βόρεια Θάλασσα. Ο αρχικός αριθμός των σταθμών παρακολούθησης δεν μειώνεται, ούτε η θέση των σταθμών μεταβάλλεται, κατά τη διάρκεια της περιόδου εφαρμογής της παρούσας απόφασης.
   3.   Οι γεωργικές λεκάνες απορροής σε αμμώδη εδάφη αποτελούν αντικείμενο εντονότερης παρακολούθησης.
   4.   Διατηρούνται σε λειτουργία οι σταθμοί παρακολούθησης, που αντιστοιχούν σε 150 εκμεταλλεύσεις τουλάχιστον και οι οποίοι συγκροτήθηκαν δυνάμει της απόφασης 2008/64/ΕΚ, με σκοπό την παροχή δεδομένων για τη συγκέντρωση αζώτου και φωσφόρου στο νερό του εδάφους, για το ανόργανο άζωτο στην εδαφική κατατομή και για τις αντίστοιχες ποσότητες αζώτου και φωσφόρου που εισέρχονται στα υπόγεια ύδατα μέσω του φυτικού ριζικού συστήματος, καθώς και για τις απώλειες αζώτου και φωσφόρου μέσω της επιφανειακής απορροής και της κατείσδυσης, σε συνθήκες παρέκκλισης και χωρίς παρέκκλιση.
   Οι σταθμοί παρακολούθησης περιλαμβάνουν τους βασικούς εδαφικούς τύπους (εδάφη αργιλώδη, πηλώδη, αμμώδη, και ασβεστούχου πηλού), καθώς και τις κυριότερες πρακτικές λίπανσης και καλλιέργειες.
   Η σύνθεση του δικτύου παρακολούθησης δεν θα τροποποιηθεί κατά τη διάρκεια εφαρμογής της παρούσας απόφασης.
   5.   Η επισκόπηση και η συνεχής ανάλυση των θρεπτικών στοιχείων εξασφαλίζει δεδομένα για την τοπική χρήση γης, τις αμειψισπορές και τις γεωργικές πρακτικές στις εκμεταλλεύσεις στις οποίες έχει χορηγηθεί επιμέρους παρέκκλιση.
   Τα στοιχεία αυτά μπορούν να χρησιμοποιηθούν για τον βάσει μοντέλων υπολογισμό της κλίμακας της απόπλυσης νιτρικών και των απωλειών φωσφόρου από τους αγρούς όπου διασπείρονται έως 250 με 200 kg αζώτου κοπριάς ζώων βοσκής και επεξεργασμένης κοπριάς χοίρων ανά εκτάριο ετησίως.
   6.   Τα υπόγεια ύδατα μικρού βάθους, το εδαφικό ύδωρ, τα ύδατα αποστράγγισης και τα υδάτινα ρεύματα σε εκμεταλλεύσεις που μετέχουν στο δίκτυο παρακολούθησης παρέχουν στοιχεία σχετικά με τις συγκεντρώσεις νιτρικών ουσιών και φωσφόρου στο νερό που εξέρχεται από το ριζικό σύστημα και καταλήγει στο σύστημα των υπόγειων και επιφανειακών υδάτων.
   Άρθρο 11
   Εξακρίβωση
   1.   Όλες οι αιτήσεις παρέκκλισης υποβάλλονται στον διοικητικό έλεγχο των αρμόδιων αρχών. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 5, 6 και 7, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα.
   2.   Οι αρμόδιες αρχές καταρτίζουν πρόγραμμα επιτόπιων επιθεωρήσεων με βάση την ανάλυση του κινδύνου, τα αποτελέσματα των ελέγχων προηγουμένων ετών και τα αποτελέσματα γενικών τυχαίων ελέγχων της εφαρμογής της νομοθεσίας με την οποία μεταφέρεται στο εθνικό δίκαιο η οδηγία 91/676/ΕΟΚ.
   Οι επιτόπιες επιθεωρήσεις καλύπτουν τουλάχιστον το 7 % των εκμεταλλεύσεων για τις οποίες χορηγήθηκε ατομική παρέκκλιση και αφορούν την τήρηση των όρων που καθορίζονται στα άρθρα 5, 6 και 7. Εάν από την εξακρίβωση προκύπτει μη συμμόρφωση, ενημερώνεται σχετικά ο γεωργός. Στην περίπτωση αυτή, η αίτηση παρέκκλισης για το επόμενο έτος θεωρείται απορριφθείσα.
   3.   Εξακριβώνονται τα αποτελέσματα των μετρήσεων που αναφέρονται στο άρθρο 6 παράγραφος 9. Εάν από την εξακρίβωση προκύπτει μη συμμόρφωση, μεταξύ άλλων υπέρβαση της βασικής οριακής τιμής που καθορίζεται στο διάταγμα για τη λίπανση με κοπριά, ενημερώνεται σχετικά ο γεωργός και απορρίπτεται η αίτηση παρέκκλισης για το επόμενο έτος, η οποία αφορά το ή τα αγροτεμάχια.
   4.   Οι αρμόδιες αρχές μεριμνούν ώστε το 2 % τουλάχιστον των μεταφορών κοπριάς να υπόκειται σε επιτόπιους ελέγχους, με βάση την εκτίμηση κινδύνου και τα αποτελέσματα των διοικητικών ελέγχων που αναφέρονται στην παράγραφο 1.
   Οι έλεγχοι περιλαμβάνουν την εξακρίβωση της εκπλήρωσης των υποχρεώσεων διαπίστευσης, την εξέταση των συνοδευτικών εγγράφων, την εξακρίβωση της προέλευσης και του προορισμού της κοπριάς και τη λήψη δειγμάτων της μεταφερόμενης κοπριάς.
   Η δειγματοληψία μπορεί να διενεργηθεί, κατά περίπτωση, κατά τη διάρκεια των εργασιών φόρτωσης, με αυτόματους δειγματολήπτες εγκατεστημένους επί των οχημάτων.
   Τα δείγματα κοπριάς αναλύονται από εργαστήρια αναγνωρισμένα από τις αρμόδιες αρχές και τα αποτελέσματα των αναλύσεων κοινοποιούνται στους γεωργούς που παραδίδουν και παραλαμβάνουν την κοπριά.
   5.   Παρέχονται στις αρμόδιες αρχές οι εξουσίες και τα μέσα που είναι αναγκαία για την εξακρίβωση της συμμόρφωσης με την παρέκκλιση που εγκρίθηκε βάσει της παρούσας απόφασης.
   Άρθρο 12
   Υποβολή εκθέσεων
   1.   Οι αρμόδιες αρχές υποβάλλουν έως τις 30 Ιουνίου κάθε έτους έκθεση με τις ακόλουθες πληροφορίες:
   
               α)
            
            
               χάρτες στους οποίους εμφαίνονται το ποσοστό των εκμεταλλεύσεων, των ζώων και των γεωργικών γαιών και οι τοπικές χρήσεις γης, καθώς και δεδομένα για την αμειψισπορά και τις γεωργικές πρακτικές στις επωφελούμενες από παρέκκλιση εκμεταλλεύσεις, όπως αναφέρεται στο άρθρο 10 παράγραφος 1·
            
         
               β)
            
            
               τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων και των υδάτων που απορρέουν στη Βόρεια Θάλασσα, καθώς και για τις επιπτώσεις της παρέκκλισης στην ποιότητα των υδάτων, όπως αναφέρεται στο άρθρο 10 παράγραφος 2·
            
         
               γ)
            
            
               αξιολόγηση του υπολειμματικού αζώτου στην εδαφική κατατομή το φθινόπωρο για τα καλυπτόμενα από παρέκκλιση αγροτεμάχια, καθώς και σύγκριση με το υπολειμματικό άζωτο και την εξέλιξή του σε μη καλυπτόμενα από παρέκκλιση αγροτεμάχια, για παρόμοια αμειψισπορά. Στα μη καλυπτόμενα από παρέκκλιση αγροτεμάχια περιλαμβάνονται αγροτεμάχια ευρισκόμενα σε εκμεταλλεύσεις που επωφελούνται από παρέκκλιση και αγροτεμάχια ευρισκόμενα σε άλλες εκμεταλλεύσεις·
            
         
               δ)
            
            
               τις πληροφορίες σχετικά με τις συγκεντρώσεις νιτρικών και φωσφόρου στο νερό που εξέρχονται από το ριζικό σύστημα και καταλήγουν στο σύστημα των υπόγειων και επιφανειακών υδάτων, όπως αναφέρεται στο άρθρο 10 παράγραφος 6, καθώς και τα αποτελέσματα από την ενισχυμένη παρακολούθηση των υδάτων σε γεωργικές λεκάνες απορροής σε αμμώδη εδάφη, όπως αναφέρεται στο άρθρο 10 παράγραφος 3·
            
         
               ε)
            
            
               τα αποτελέσματα των ερευνών για την τοπική χρήση της γης, την αμειψισπορά και τις γεωργικές πρακτικές, και τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις εκμεταλλεύσεις που επωφελούνται από επιμέρους παρέκκλιση, όπως αναφέρεται στο άρθρο 10 παράγραφος 5·
            
         
               στ)
            
            
               αξιολόγηση της τήρησης των όρων της παρέκκλισης, βάσει ελέγχων σε επίπεδο εκμετάλλευσης και αγροτεμαχίου, καθώς και ελέγχων της μεταφοράς κοπριάς, και βάσει στοιχείων σχετικά με τις μη συμμορφούμενες εκμεταλλεύσεις, τα οποία στηρίζονται στα πορίσματα διοικητικών και επιτόπιων ελέγχων·
            
         
               ζ)
            
            
               στοιχεία σχετικά με την επεξεργασία της κοπριάς, συμπεριλαμβανομένης της περαιτέρω μεταποίησης και χρήσης των στερεών κλασμάτων, και λεπτομερή δεδομένα για τα χαρακτηριστικά των συστημάτων επεξεργασίας, την αποδοτικότητά τους και τη σύνθεση της επεξεργασμένης κοπριάς·
            
         
               η)
            
            
               στοιχεία για το πλήθος των επωφελούμενων από παρέκκλιση εκμεταλλεύσεων και των καλυπτόμενων από παρέκκλιση αγροτεμαχίων στα οποία έχουν διασπαρεί επεξεργασμένη κοπριά και λύματα χαμηλής περιεκτικότητας σε άζωτο και φωσφορικά, καθώς και τις ποσότητες που έχουν διασπαρεί·
            
         
               θ)
            
            
               τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση που επωφελείται ατομικής παρέκκλισης, όπως αναφέρεται στο άρθρο 5 παράγραφος 3·
            
         
               ι)
            
            
               το μητρώο εγκαταστάσεων επεξεργασίας κοπριάς που αναφέρεται στο άρθρο 5 παράγραφος 4·
            
         
               ια)
            
            
               σύνοψη και αξιολόγηση των δεδομένων που ελήφθησαν από τους σταθμούς παρακολούθησης που αναφέρονται στο άρθρο 10 παράγραφος 4·
            
         
               ιβ)
            
            
               τα στοιχεία σχετικά με τη λίπανση σε όλες τις εκμεταλλεύσεις που επωφελούνται από επιμέρους παρέκκλιση, συμπεριλαμβανομένων των πληροφοριών για τις αποδόσεις και τα είδη εδάφους·
            
         
               ιγ)
            
            
               τις τάσεις ως προς τον αριθμό των εκτρεφόμενων ζώων για κάθε κατηγορία ζωικού κεφαλαίου στην περιφέρεια της Φλάνδρας και στις εκμεταλλεύσεις στις οποίες έχει χορηγηθεί παρέκκλιση·
            
         Τα χωρικά δεδομένα που περιέχονται στην έκθεση, κατά περίπτωση, πρέπει να ικανοποιούν τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, το Βέλγιο χρησιμοποιεί, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου που θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013.
   Άρθρο 13
   Περίοδος ισχύος
   Η παρούσα απόφαση λήγει στις 31 Δεκεμβρίου 2018.
   Άρθρο 14
   Παραλήπτης
   Η παρούσα απόφαση απευθύνεται στο Βασίλειο του Βελγίου.
   
      Βρυξέλλες, 3 Σεπτεμβρίου 2015.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  Εκτελεστική απόφαση 2011/489/EE της Επιτροπής, της 29ης Ιουλίου 2011, σχετικά με την έγκριση παρέκκλισης, την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 200 της 3.8.2011, σ. 23).
   
      (3)  Τετραετής έκθεση στο πλαίσιο της οδηγίας για τη νιτρορρύπανση (91/676/ΕΟΚ) για την περιφέρεια της Φλάνδρας, K. Desimpelaere, E. Lesage — Vlaamse Landmaatschappij, R. Eppinger, H. Maeckelberghe, K. Van Hoof — Vlaamse Milieumaatschappij, Ιούνιος 2012.
   
      (4)  Belgisch Staatsblad της 29ης Δεκεμβρίου 2006, σ. 76368.
   
      (5)  Belgisch Staatsblad της 29ης Ιουλίου 2015, σ. 47994.
   
      (6)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
   
      (7)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (Inspire) (ΕΕ L 108 της 25.4.2007, σ. 1).
   
      (8)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
   
      (9)  Απόφαση 2008/64/EK της Επιτροπής, της 21ης Δεκεμβρίου 2007, σχετικά με την έγκριση παρέκκλισης, την οποία ζήτησε το Βέλγιο για την περιφέρεια της Φλάνδρας κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 16 της 19.1.2008, σ. 28).